የአዳሪ ትምህርት ቤቶቹ ሥራቸውን ለመጀመር ዝግጅቶቻቸውን በማጠናቀቅ ላይ ናቸው
አዲስ አበባ:- መንግሥት በወሰነው መሰረት በተመረጡ ሁለት ትምህርት ቤቶች ለሚጀመረው አዳሪ ትምህርት ተማሪዎችን ለመቀበልና ትምህርት ለመጀመር የሚያስችሉ የቅድመ ዝግጅት ሥራዎች በመጠናቀቅ ላይ መሆናቸው ተገለፀ። በአዲስ አበባ
ከተማ አስተዳደር ትምህርት ቢሮ የመምህራን፣ የትምህርት አመራር ባለሙያዎች ልማት ዳይሬክተር አቶ አዲሱ ሻንቆ ለአዲስ ዘመን እንደተናገሩት፣ ለአዳሪ ትምህርት ቤትነት ከተመረጡት ነባር ትምህርት ቤቶች መካከል አንዱ የሆነውን የካቲት 12 መሰናዶ ትምህርት ቤት (የቀድሞው “መነን”)
እና በሰበታ የሚገኘውን አዳሪ ትምህርት ቤት አደረጃጀት የማስተካከልና ለሚፈለገው ተግባር ምቹ የማድረግ ሥራዎች እየተሰሩ ይገኛሉ። በ2012 ዓ.ም
የትምህርት ዘመን ወደ ሥራ ይገባሉ ተብለው የሚጠበቁት እነዚህ አዳሪ ትምህርት ቤቶች በመንግሥት፤ በተለይም በአዲስ አበባ ከተማ አስተዳደር ከንቲባ ፅህፈት ቤት ክትትልና ቁጥጥር እየተደረገባቸው የቅድመ ዝግጅት ሥራዎቻቸው በመሰራት ላይ ሲሆኑ፤ ሥራውም በተለያዩ ምዕራፎች ተከፋፍሎ በተያዘለት የጊዜ ሰሌዳ እየተከናወነ እንደሚገኝ ዳይሬክተሩ ጠቁመዋል። በዚህም መሰረት
በትምህርት ቤቶቹ የጥገና፣ ግንባታና ማሻሻያ ሥራዎች እየተሰሩ ሲሆን የቅርብ ክትትልም እየተደረገባቸውና አመራር እየተሰጠባቸው በመከናወን ላይ መሆናቸውን አቶ አዲሱ ገልፀዋል። የሰው ኃይል የማሟላት ሥራን በተመለከተም ባወጡት ማስታወቂያ መሰረት አመልካች መምህራንን እየመዘገቡ እንደሆነ ጠቁመዋል። አቶ አዲሱ እንደሚሉት ወደ አዳሪ ትምህርት ቤቶቹ የሚገቡ ተማሪዎች ምልመላው በጥብቅ ዲሲፕሊን እንደሚመራና ጠንካራ መስፈርቶች ስላሉ እነሱን ማሟላት የግድ መሆኑን ተናግረዋል “የተማሪው የኋላ ዳራ ምን ይመስላል የሚለው ይታያል። ሥነምግባሩ፣ ባህርይው ሁሉ ይመዘናል። የ8ኛ እና 10ኛ ክፍል ውጤት ይታያል። ይህ ብቻም አይደለም፤ ጠንካራ የመግቢያ ፈተናም አለ። እሱን ካለፉም በኋላ ቃለ-መጠይቅ አለ። በዛ ላይ ውድድሩ አገር አቀፍ ነው፤ በአገሪቱ ከሚገኙ ሁሉም የመንግሥት ትምህርት ቤቶች ተወዳድረው አሸናፊ ሆነው ሲገኙ የሚገቡ ይሆናል” ብለዋል። አዳሪ ትምህርት ቤቶቹን ለምን በፆታ መወሰኑ አስፈለገ? በሚል ለቀረበላቸው ጥያቄ “አሁን ቅድሚያ ተሰጥቶት እየተሰራ ያለው የቅድመ-ዝግጅቱ ሥራ ነው። ሴቶች ለብቻ ይሁኑ፤ ወንዶች ለብቻ ይሁኑ የሚለው ገና አልተወሰነም። እሱ ብዙም አስቸጋሪ አይደለም። አንድ ላይ ይሁኑ ወይም ለየብቻ የሚለው በቅርቡ የሚደረግ ውይይት ስላለ በዛ ነው ውሳኔ የሚያገኘው። ከሞራል፣ ሥነ-ልቦና እና ከመማር ማስተማሩ ሂደት አኳያ ምን ተግዳሮቶች አሉት የሚለው ተመዝኖ በሚደረገው ውይይት ውሳኔ የሚያገኝ ጉዳይ ነው።” ብለዋል። ትምህርቱ በመስከረም
ወር ይጀመራል የሚሉት አቶ አዲሱ ለዚህም ከፅዳትና ማስዋብ ጀምሮ በየትምህርት ቤቶቹ እየተሰሩ ያሉ በርካታ ሥራዎች እንዳሉ አብራርተዋል። እነዚህ ሥራዎች በመጠናቀቅ ላይ ቢሆኑም በዚህ ቀን ያልቃሉ ብሎ ለመናገር ግን ያስቸግራል ሲሉም ተናግረዋል። እንደ ዳይሬክተሩ
ገለፃ መነን ትምህርት ቤት በመንግሥት ልዩ ውሳኔ ወደ አዳሪ 2ኛ ደረጃ መሰናዶ ትምህርት ቤትነት እንዲሸጋገሩ ከተደረጉ ሁለት ትምህርት ቤቶች አንዱ ሲሆን፤ አላማውም ለአገራቸው፣ ለአፍሪካና ለዓለም ሊተርፉ የሚችሉ ጎበዝ፣ ጠንካራና ታታሪ ምሁራንን ማፍራት ነው። እነዚህ ሁለት የመንግሥት ትምህርት ቤቶች ለአዳሪነት የተመረጡትም ቀደም ሲል በአገሪቱ ታሪክ አዳሪ ትምህርት ቤቶች የነበሩ መሆናቸውን በዳራነት በመጠቀም እንደሆነ ከተገኘው መረጃ መገንዘብ ተችሏል።አዲስ ዘመን ነሃሴ 20/2011ግርማ መንግሥቴ 